ตลาดหุ้นเอเชียปรับขึ้นบ่ายนี้ รับคาดการณ์ญี่ปุ่นออกมาตรการกระตุ้นเศรษฐกิจ
ตลาดหุ้นเอเชียส่วนใหญ่ฟื้นตัวขึ้นในการซื้อขายช่วงบ่ายวันนี้ ภายหลังจากที่ญี่ปุ่นได้เปิดเผยข้อมูลการขยายตัวทางเศรษฐกิจที่อ่อนแอ ซึ่งทำให้มีกระแสคาดการณ์ว่ารัฐบาลญี่ปุ่นอาจจะออกมาตรการกระตุ้นเศรษฐกิจ
17 ส.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่ฟื้นตัวขึ้นในการซื้อขายช่วงบ่ายวันนี้ ภายหลังจากที่ญี่ปุ่นได้เปิดเผยข้อมูลการขยายตัวทางเศรษฐกิจที่อ่อนแอ ซึ่งทำให้มีกระแสคาดการณ์ว่ารัฐบาลญี่ปุ่นอาจจะออกมาตรการกระตุ้นเศรษฐกิจ
ส่วนดัชนี NIKKEI 225 ตลาดหุ้นญี่ปุ่นปิดภาคเช้าที่ 20,590.26 จุด เพิ่มขึ้น 70.81 จุด, +0.35% แต่ดัชนี HSI ตลาดหุ้นฮ่องกงปิดภาคเช้าที่ 23,754.21 จุด ลดลง 236.82 จุด, -0.99%  ดัชนีเซี่ยงไฮ้คอมโพสิตปิดเช้าร่วง 1.7% แตะ 10,868.29
โดยค่าเงินหยวนของจีนปรับตัวมีเสถียรภาพมากขึ้นเมื่อวันศุกร์ที่ผ่านมา หลังจากธนาคารกลางจีนได้ปรับลดค่าเงินหยวนลงอย่างมากเมื่อวันอังคารที่ 11 ส.ค. โดยส่งผลให้นักลงทุนคลายความกังวลเกี่ยวกับค่าเงินหยวน
สำหรับข้อมูลเศรษฐกิจญี่ปุ่นที่ได้มีการเปิดเผยในวันนี้ ได้แก่ ผลิตภัณฑ์มวลรวมภายในประเทศ (GDP) ไตรมาส 2 ปีนี้ หดตัวลง 1.6% ซึ่งหดตัวลงครั้งแรกในรอบ 3 ไตรมาส เนื่องจากผู้บริโภคลดการใช้จ่าย และการส่งออกอยู่ในภาวะซบเซา
สำหรับการอุปโภคบริโภค ซึ่งคิดเป็นสัดส่วนสูงถึง 60% ของ GDP ปรับตัวลง 0.8% เนื่องจากความเชื่อมั่นของผู้บริโภคได้รับผลกระทบจากสภาพอากาศที่แปรปรวน รวมทั้งราคาอาหารและของใช้ประจำวันที่ปรับตัวสูงขึ้น
ขณะเดียวกัน การส่งออกในไตรมาส 2 ร่วงลง 4.4% ซึ่งเป็นการหดตัวลงครั้งแรกในรอบ 6 ไตรมาส โดยสะท้อนถึงยอดส่งออกอุปกรณ์อิเล็กทรอนิกที่ปรับตัวลง ท่ามกลางการชะลอตัวลงของเศรษฐกิจจีนและประเทศอื่นๆในกลุ่มตลาดเกิดใหม่